CELEX: 62012TN0462
Language: mt
Date: 2012-10-19 00:00:00
Title: Kawża T-462/12: Rikors ippreżentat fid- 19 ta’ Ottubru 2012 — Pilkington Group vs Il-Kummissjoni

8.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 379/30
            
         Rikors ippreżentat fid-19 ta’ Ottubru 2012 — Pilkington Group vs Il-Kummissjoni
   (Kawża T-462/12)
   2012/C 379/51
   Lingwa tal-kawża: l-Ingliż
   
      Partijiet
   
   
      Rikorrenti: Pilkington Group Ltd (St Helens, ir-Renju Unit) (rappreżentanti: J. Scott, S. Wisking u K. Fountoukakos-Kyriakakos, Solicitors)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tannulla, skont l-Artikolu 263 TFUE, id-Deċiżjoni tal-Kummissjoni Ewropea tas-6 ta’ Awwissu 2012 li tiċħad talba għall-trattament kunfidenzjali (Deċiżjoni C(2012) 5718 finali) (Kawża COMP/39.125 — Ħġieġ tal-karozza) (u b’mod partikolari l-Artikolu 4 tiegħu); u
            
         
               —
            
            
               tikkundanna lill-konvenuta tħallas l-ispejjeż tar-rikorrenti ta’ dawn il-proċeduri.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka sitt motivi.
   
               (1)
            
            
               L-ewwel motiv ibbażat fuq ksur tal-Artikolu 296 TFUE, tal-Artikolu 8 tal-Mandat tal-Uffiċjal tas-Seduta (1) u tal-Artikolu 41 tal-Karta tad-Drittijiet Fundamentali u l-prinċipju tal-amministrazzjoni t-tajba peress li naqset milli teżamina b’mod xieraq l-argumenti ddettaljati tar-rikorrenti u peress li pprovdiet raġunijiet inadegwati għall-approċċ tagħha.
            
         
               (2)
            
            
               It-tieni motiv ibbażat fuq il-ksur tad-dritt tal-Unjoni (b’mod partikolari l-Artikolu 339 TFUE, l-Artikolu 28 tar-Regolament tal-Kunsill (KE) Nru 1/2003 (2), l-Artikolu 8 tal-Mandat tal-Uffiċjal tas-Seduta) meta ddeċidiet li tippubblika informazzjoni li, wara li jiġu applikati t-test u l-evalwazzjoni legali korretti, kellha tiġi kkunsidrata bħala li taqa’ taħt l-obbligu tas-sigriet professjonali, peress li l-Kummissjoni:
               
                           —
                        
                        
                           naqset milli tapplika t-test legali korrett,
                        
                     
                           —
                        
                        
                           żbaljat fl-evalwazzjoni tagħha dwar jekk l-informazzjoni inkwistjoni tikkostitwixxix sigrieti kummerċjali jew informazzjoni kunfidenzjali oħra;
                        
                     
                           —
                        
                        
                           użat kriterji irrilevanti bħal dak li jgħid li l-informazzjoni tikkostitwixxi fatti materjali tal-ksur allegat; u
                        
                     
                           —
                        
                        
                           żbaljat fl-evalwazzjoni tagħha dwar jekk hemmx raġunijiet imperattivi li jippermettu l-iżvelar, b’mod partikolari fid-dawl tal-approċċ tal-Kummissjoni dwar ir-rifjut ta’ aċċess għad-dokumenti li jinkludi informazzjoni simili u ġurisprudenza tal-qrati tal-Unjoni, li toħloq preżunzjoni ġenerali li informazzjoni bħal din hija kunfidenzjali u ma tistax tiġi żvelata lill-pubbliku.
                        
                     
         
               (3)
            
            
               It-tielet motiv ibbażat fuq il-ksur tad-dritt tal-Unjoni mill-konvenuta meta kisret il-prinċipju ta’ ugwaljanza fit-trattament billi adottat approċċ sfavorevoli fil-każ tar-rikorrenti meta pparagunata ma’ kumpanniji f’pożizzjoni simili fi proċeduri reċenti jew attwali.
            
         
               (4)
            
            
               Ir-raba’ motiv ibbażat fuq ksur tad-dritt tal-Unjoni mill-konvenuta meta kisret il-prinċipju tal-protezzjoni tal-aspettattivi leġittimi billi ma osservatx l-aspettattivi leġittimi tar-rikorrenti li informazzjoni kunfidenzjali miksuba minn jew fdata lill-Kummissjoni fil-kuntest tal-proċeduri dwar il-kompetizzjoni jkunu protetti mill-iżvelar.
            
         
               (5)
            
            
               Il-ħames motiv ibbażat fuq ksur tad-dritt tal-Unjoni (b’mod partikolari l-Artikolu 339 TFUE, l-Artikolu 28 tar-Regolament tal-Kunsill (KE) Nru 1/2003, l-Artikolu 8 tal-Mandat tal-Uffiċjal tas-Seduta) meta ddeċidiet li tippubblika informazzjoni li tista’ tidentifika individwi speċifiċi.
            
         
               (6)
            
            
               Is-sitt motiv ibbażat fuq il-ksur tal-prinċipju ta’ proporzjonalità u tar-Regolament (KE) Nru 1049/2001 (3) (b’mod partikolari l-Artikolu 4(2) tiegħu) meta adottat mezzi sproporzjonati għall-iżvelar tal-informazzjoni inkwistjoni u eskludiet il-prinċipji u l-proċeduri tal-imsemmi regolament.
            
         
      (1)  Deċiżjoni 2011/695/UE tal-President tal-Kummissjoni Ewropea, tat-13 ta’ Ottubru 2011, dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, p. 29)
   
      (2)  Ir-Regolament tal-Kunsill (KE) Nru 1/2003 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol. 2, p. 205)
   
      (3)  Ir-Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).